**Spoštovani starši,**

naša šola bo od 16. marca 2020 do predvidoma 27. marca 2020 zaprta. Za učence bo organizirano **nujno varstvo**. Nujno varstvo otrok bo organizirano le za učence, katerih starši boste nujno potrebovali varstvo, ker boste dolžni še naprej opravljati svoje delo. Nujno varstvo učencev se izkazuje s **pisno izjavo delodajalca**, pri kateremu ste starši zaposleni (pridobite vi starši), da opravljate delo, ki je pomembno za delovanje družbe in države v izrednih razmerah. Takšno delo opravljajo zdravstveni delavci, zaposleni v civilni zaščiti, vojski in policiji in v drugih službah, ki so pomembne za oskrbo prebivalstva. Varstvo za vašega otroka se zagotovi, če oba starša predložita pisno izjavo.

Pogoj, da se lahko učenec vključi v nujno varstvo je tudi, da je zdrav in da **ne kaže znakov bolezni**. Delavci šole bodo učence sprejemali pred šolo. Učencem se bo ob prihodu izmerila temperatura, v primeru, da kažejo znake bolezni, bomo takoj zagotovili izolacijo in vas takoj poklicali, da pridete po svojega otroka. V primeru vidnih znakov okužbe se izmeri temperatura tudi vam staršem.

O morebitni potrebi po nujnem varstvu takoj in kadarkoli **obvestite razrednike**, tudi če še niste dobili pisne izjave, a jo boste v ponedeljek.

V tednu, ki je pred nami, pa naj, kot smo že predlagali, doma berejo, računajo, pišejo/prepisujejo in utrjujejo vse, kar so do sedaj počeli pri pouku. Učenci posebnega programa pa naj skupaj z vami utrjujejo znanja in veščine, ki se razvijajo pri pouku. Od 23. do 27. 3. bo potekal pouk na daljavo na način, ki bo sprejemljiv za naše učence.

Vsa nadaljnja obvestila sledijo!

mag. Mojca Visenjak, ravnateljica